DA Den Europæiske Unions Tidende C 160/15

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 160/07)

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»CIPOLLA ROSSA DI TROPEA CALABRIA«

EF-nr.: IT/PGI/005/0369/20.9.2004

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Ministero delle Politiche agricole e forestali Adresse: Via XX Settembre, 20 I-00187 Roma Tlf. (39) 06 481 99 68 Fax (39) 06 42 01 31 26 e-mail: QTC3@politicheagricole.it

2. Sammenslutning:

Navn: Accademia tutela Cipolla Rossa di Tropea Adresse: Via Provinciale — Santa Domenica I-89865 Ricadi (VV) Tlf. (39) 0963 66 95 23 Fax (39) 0963 66 95 23 e-mail: — Sammensætning: Producent/forarbejdningsvirksomhed (X) Andre ( )

3. Produktets art:

Kategori 1.6: Frugt, grøntsager og korn, også forarbejdet

4. Varespecifikation:

(resumé af kravene i henhold til artikel 4, stk. 2, i forordning (EF) nr. 510/2006)

4.1. Navn: »Cipolla Rossa di Tropea Calabria«

4.2. Beskrivelse: Den beskyttede geografiske betegnelse (BGB) »Cipolla Rossa di Tropea Calabria« betegner løg fra arten Allium cepa, dog kun af følgende hjemmehørende økotyper, som adskiller sig indbyrdes ved deres form og tidspunktet for løgdannelsen, som afhænger af lysmængden:

»Tondo Piatta« eller meget tidlig

»mezza campana« eller tidlig

»Allungata« eller sen.

Der skelnes mellem tre produkttyper:

Cipollotto (nye løg):

— Farve: hvid — rosa — violet

— Smag: sød, mild

— Størrelse: der henvises til intervallerne i EU-normerne.

Cipolla da consumo fresco (friske løg):

— Farve: hvid — sart rosa til violet

— Smag: sød og mild

— Størrelse: der henvises til intervallerne i EU-normerne.

Cipolla da serbo (løg til opbevaring):

— Farve: hvid –violet

— Smag: sød og sprød

— Størrelse: der henvises til intervallerne i EU-normerne.

4.3. Geografisk område: Produktionsområdet for »Cipolla Rossa di Tropea Calabria« er de egnede jorder i de administrative områder, som udgøres af følgende kommuner eller dele deraf i Calabria:

provinsen Cosenza: dele af kommunerne Fiumefreddo, Longobardi, Serra d'Aiello, Belmonte og Amantea

provinsen Catanzaro: dele af kommunerne Nocera Terinese, Falerna, Gizzeria, Lamezia Terme og Curinga

provinsen Vibo Valentia: dele af kommunerne Pizzo, Vibo Valentia, Briatico, Parghelia, Zambrone, Zaccanopoli, Zungri, Drapia, Tropea, Ricadi, Spilinga, Joppolo og Nicotera.

4.4. Bevis for oprindelse: For at beskytte den geografiske betegnelse er der oprettet et certificeringssystem, som samtidig garanterer sporbarheden i de forskellige faser af produktionen. Følgelig opføres producenter af »Cipolla Rossa di Tropea Calabria«, pakkevirksomheder og dyrkede parceller i registre, der føres af kontrolinstansen.

4.5. Produktionsmetode: Produktionsprocessen er kort beskrevet som følger. Såning af »Cipolla Rossa di Tropea Calabria« finder sted fra august. Planteafstanden varierer afhængigt af jorden og dyrkningsmetoden og er på 4-20 i rækken og 10-22 cm mellem rækkerne svarende til mellem 250 000 og 900 000 planter pr. hektar, sidstnævnte med 4 løg pr. hul til blivende bestand. En af de sædvanlige dyrkningsoperationer er vanding, afhængigt af nedbørsmængden. Efter høsten behandles »cipollotto« ved, at den yderste jordede skal fjernes, toppen kortes af til 40 cm og de bundtes og lægges i kasser. »Cipolla da consumo fresco«: Den yderste skal fjernes, topppen kortes af, hvis den er over 60 cm, de samles i bundter på 5-8 kg og lægges i kasser. »Cipolla da serbo«: Løgene lægges i revler på jorden dækket med deres egne blade og henligger til tørring i 8-15 dage, indtil de er blevet faste, holdbare og stærkt rødfarvede. Når løgene er tørret, kan de aftoppes eller, hvis man lader toppen sidde, flettes til fletninger.

Enhver, der ønsker at producere løg med den beskyttede geografiske betegnelse »Cipolla Rossa di Tropea Calabria«, skal nøje overholde de specifikationer, der er indleveret til EU. Pakning skal finde sted i det område, der er beskrevet i punkt 4.3, således at sporbarhed og kontrol sikres, og produkternes kvalitet opretholdes.

4.6. Tilknytning: Anmodningen om at opnå anerkendelse af »Cipolla Rossa di Tropea Calabria« som beskyttet oprindelsesbetegnelse berettiges af produktets omdømme og anseelse, som det bl.a. har opnået som følge af en række markedsføringsinitiativer, hvilket dokumenteres i historiske og bibliografiske kilder.

»Cipolla Rossa di Tropea Calabria« er kendt for sin høje kvalitet og gode smag, f.eks. at løgene er milde, søde og lette at fordøje, og at de har et meget lavt indhold af svovlforbindelser, så de er mindre stærke og skarpe, hvilket gør dem anderledes let fordøjelige. Disse egenskaber betyder, at man helt sikkert kan spise langt flere »Cipolla Rossa di Tropea — Calabria«, selv rå, end almindelige løg.

Ifølge flere historiske og bibliografiske kilder skal løg være indført i Middelhavsområdet og i Calabria først af fønikerne og siden af grækerne. Løg var meget værdsat i middelalderen og renæssancen og blev anset for et af de vigtigste næringsmidler. Det var en vare af stor betydning for den lokale økonomi, som blev omsat lokalt ved tuskhandel og solgt og eksporteret ad søvejen til Tunesien, Algeriet og Grækenland. Der er omtaler i skrifter fra de mange rejsende, der kom til Calabria i 1700- og 1800-tallet, og som fra besøg på den tyrrhenske kyst fra Pizzo til Tropea fortæller om de almindelige rødløg. Løg har altid været en del af landbefolkningens kost og blevet produceret lokalt; da Dr. Albert besøgte Calabria i 1905, gjorde det stærkt indtryk på ham, at bønderne i Tropea var så fattige, at de kun fik løg at spise. I begyndelsen af 1900-tallet flyttede dyrkningen af Tropea-løgene ud af de små haver og familiegartnerierne til større arealer, og i 1929 blev der med Valle Ruffa-vandledningen mulighed for vanding og dermed større udbytte og bedre kvalitet. Produktet vandt i Bourbon-perioden endnu større udbredelse på de nordeuropæiske markeder og blev snart stærkt efterspurgt og meget værdsat. Det fortælles i Studi sulla Calabria — 1901, hvor man netop omtaler løgformen og de aflange rødløg fra Calabria. De første ordnede statistiske oplysninger om løgdyrkningen i Calabria findes i Enciclopedia agraria Reda (1936-39). De helt særlige karakteristika, som har gjort produktet kendt på nationalt plan, og frem for alt områdets historiske og kulturelle værdi, som fortsat kommer til udtryk i dyrkningsmetode, gastronomi, dagligdags talemåder og folkelige arrangementer, har endog gjort produktet til genstand for efterligninger og forfalskninger af betegnelsen.

Produktionen af »Cipolla Rossa di Tropea Calabria« finder sted i de sandede eller meget lette jorder og jorder med tydelig ler/silt-struktur, som findes langs kysten og langs floder og vandløb som vandsedimenter, og som trods grusindholdet ikke hæmmer løgenes udvikling og vækst. Til dyrkning af tidlige løg til at spise friske egner kystjorderne sig bedst, mens arealerne inde i landet, som er mere lerholdige, passer bedst til de sene løg til opbevaring. Nu som før optræder rødløg såvel i familiernes køkkenhaver som på store marker og i landskabet, i fødevarerne, i egnsretterne og i det traditionelle køkken.

Referenceområdets klima- og jordbundsforhold giver mulighed for et enestående produkt af høj kvalitet, som nyder høj anseelse overalt i verden.

4.7. Kontrolorgan:

Navn: Associazione Italiana Agricoltura Biologica (A.I.A.B.) Adresse: via Piave, 14 I-00187 Roma Tlf. — Fax — e-mail: —

4.8. Mærkning: For at kunne markedsføres med den beskyttede geografiske betegnelse »Cipolla Rossa di Tropea Calabria« skal løgene være emballeret på følgende måde: »cipollotti« samles i bundter, der anbringes i pap-, plast- eller trækasser, klar til salg, mens »cipolla da consumo fresco« samles i bundter a 5-8 kg, der lægges i kasser. »Cipolla da serbo« pakkes i sække eller kasser af forskellig størrelse op til højst 25 kg. Antallet af løg i fletninger skal være mindst 6, uanset størrelsen, og i en given emballage må der kun være fletninger med samme vægt og antal løg. Den ydre emballage skal have påskriften »Cipolla Rossa di Tropea Calabria« tillige med typebetegnelsen »cipollotto«, »cipolla da consumo fresco« eller »cipolla da serbo« og mærket. Der skal ligeledes være anført navn, selskabsform og adresse på producenten og en eventuel pakkevirksomhed samt nettovægten på pakketidspunktet. Mærket forestiller Tropea-klippen med bendiktinerhelligdommen Santa Maria dell'Isola. Mærket er nærmere beskrevet i varespecifikationen.

De produkter, hvortil der er blevet anvendt »Cipolla Rossa di Tropea Calabria« I.G.P., også efter forarbejdning, kan markedsføres i emballage, der er påført henvisning til den pågældende betegnelse, uden af EF-logoet anføres, hvis:

produktet med beskyttet geografisk betegnelse, certificeret som sådant, er den eneste bestanddel i den pågældende varekategori

de, der anvender produktet med BGB, har fået tilladelse af indehaverne af den registrerede intellektuelle ejendomsret til betegnelsen BGB forsamlet i en sammenslutning under Ministero delle Politiche Agricole. Denne sammenslutning tager sig af optegnelse i de rigtige registre og holder øje med, at den beskyttede geografiske betegnelse anvendes korrekt. Findes der ikke en sådan sammenslutning, udføres de ovenfor nævnte funktioner af MIPAF, der er den nationale myndighed med ansvar for anvendelse af forordning (EF) nr. 510/2006.

Anvendelse af varen med beskyttet geografisk betegnelse sammen med andre ingredienser giver ifølge gældende regler kun mulighed for angivelse af varen som en af ingredienserne i det forarbejdede produkt.

(1) EUT L 93 af 31.3.2006, s. 12.